מעין קרת

מעין קרת (נולדה ב-24 באפריל 1976) היא דוגמנית, יזמית, מרצה ישראלית ופעילה חברתית למען דימוי גוף בריא.

ביוגרפיה

מעין קרת נולדה בצפת, גדלה בראש פינה, בהיותה בת 15 עברה עם משפחתה לרמת השרון. היא הילדה האמצעית במשפחה בת שלוש אחיות. אמה, דבי, היא אשת חינוך; אביה, מנשה, הוא גנן.

קריירת דוגמנות בחו"ל

בהיותה בת שש עשרה (בשנת 1992) קרת עזבה את לימודיה ואת ישראל כדי לעסוק בדוגמנות וחייתה בחו"ל במשך שנתיים, בבירות האופנה מילאנו, ניו יורק ובמשך ארבע שנים בפריז. היא הצטלמה במקומות שונים בעולם: איי קיימן, האיים הקריביים, מאוריציוס, מרוקו, דרום אפריקה, מונגוליה, יפן ועוד.
בראשית הקריירה שלה המראה האדמוני שלה היה באופנה, הדבר הוביל לנסיקתה המהירה. בתקופת שהותה במילאנו, הקמפיין הגדול הראשון שלה, היה לבגדי ההיריון של "פארנטל".
קרת התפרסמה כשסגרה את תצוגותיו של איב סן לורן, אחרי שנים רבות בהן הוא לקח דוגמנית אחרת. היא עשתה לו קמפיין איפור וכונתה בפי כלי התקשורת המוזה שלו. היא השתתפה בתצוגות אופנה של קרל לגרפלד, ניקול מילר, ז'אן פול גוטייה, דרי ואן נוטן, שאנטל תומאס, אונגרו, מריתה ופרנסואה ז'ירבו, מארק ג'ייקובס, יוז'י ימאמוטו, פאקו רבאן, רומאו ג'יג'לי, רוברטו קוואלי, לוליטה למפיקה, קתרין הנט, כריסטיאן לקרואה, פלשו אה-למונז, דונה קארן, רוברטו ורינו וקלווין קליין. היא הצטלמה לכתבות אופנה ושערים למגזינים הבאים: "ווג", "Elle", "דפש מוד", "קוסמופוליטן", "הארפרס בזאר", "סבנטין", "גלאמור", "בלינק" ו"מארי קלייר". בין הצלמים עימם עבדה היו ג'יל בן-סימון, מייקל תומפסון, פטריק דה מרשלייה, ניק נייט ומריו טסטינו. קרת כיכבה בקמפיינים עולמיים רבים, רבים מהם לשיער, בהם ללוריאל, קליירול, טריומף, ג'ודית ליבר, בנטון, פנטן, שוורצקוף, ג'ון פרידה ולקוסט.

השיבה לישראל

בגיל 22 (בשנת 1998) קרת שבה להתגורר בישראל.
בשנים 2003–2004 יצרה כתבה והנחתה, ביחד עם איריס אייזנברג את התוכנית "צעדים ראשונים", בערוץ "טבע הדברים". התוכנית עוסקת בהורות לילדים עד גיל שנה.
ב-2006–2007 הפיקה ביחד עם יואב ודוד גורפינקל את הסרט התיעודי "החנויות של פעם", בבימויו של יואב גורפינקל, לערוץ יס דוקו. הסרט מגולל את סיפורן של חנויות ישנות ביפו ובתל אביב. הסרט היה מועמד לפרס אופיר לשנת 2007 בקטגוריית הסרט התיעודי הטוב ביותר והשתתף בפסטיבל הסרטים בניו זילנד, 2007.
בשנים 2007–2008 הפיקה וידאו קליפים ליובל בנאי, ניר פרידמן ומאור כהן.
קרת כתבה טורי דעה בעיתונים ובאתרים הארץ, ישראל היום, וואלה!, nrg מעריב וynet.

פעילות חברתית בנושא דימוי גוף

בשנת 2003 בעקבות מהפך משמעותי בחייה ועזיבת קריירת הדוגמנות הבינלאומית שלה החלה קרת להסתובב בארץ ובעולם ולספר את הסיפור שלה - לחשוף את הקשיים מאחורי תעשיית היופי והזוהר. קרת לקחה על עצמה כשליחות לפנות לנשים ונערות ולנסות לנפץ את התדמית שבה כלואות נשים רבות בעולם שישנו מודל יופי אחד שאליו כולן צריכות להתאים את עצמן ולהשתעבד אליו. קרת שגרירה בכל הקשור לדימוי גוף מאוזן ובהמשך ללימודי הנחיית קבוצות החלה להעביר הרצאות, סדנאות פסיכו-חינוכיות וכתיבת תוכניות התערבות המחזקות נערות ונשים ביחס לגופן. התכנים בהם קרת מתמחה הם: מהפכת היופי הפלורליסטי, סטראוטיפים של נראות המשפיעים עלינו, נשיות בתקשורת ובניית תדמית אישית בריאה.
בשנת 2003 ראה אור בהוצאת ידיעות אחרונות ספרה של קרת "הנשים היפות", שמאגד ארבעה עשר מונולוגים של דוגמניות, שחקניות ורקדניות, מהארץ ומהעולם על הפרעות אכילה. הספר נותן מבט רחב על תופעה חברתית. קרת חשפה בספר גם את האנורקסיה ממנה סבלה בהיותה דוגמנית. מאז שהתפרסם הספר מעין קרת מעבירה הרצאות בנושאי הפרעת אכילה, דיאטות ודימויי גוף ברחבי הארץ. היא מרבה להרצות בבתי ספר. עבדה עם "ויצו" ועם עמותת "ביתך" על העלאת המודעות ובניית קו חם לבנות הסובלות מהפרעות אכילה ודימוי גופני נמוך.
בשנת 2013 קרת ייסדה בשותפות עם סמדר גנזי את "המסלול שלך" - מיזם לסדנאות לנערות והרצאות לנשים שמטרתו שינוי תפיסת היופי, אידיאל היופי ודימוי הגוף של כל אחת ואחת.

משחק בקולנוע

בשנת 1999 שיחקה בתפקיד הראשי בסרט הקולנוע "זאיה", בבימויו של יונתן פז. קרת מגלמת את דמותה של זאיה, נערה יהודיה-בֶּרְבֵּרִית במרוקו (שם צולם הסרט), שיוצאת למסע ומתאהבת בנג'יב (סמי הורי), מנהיג לוחמי הטוארג. מששבה לביתה משפחתה מאמינה כי שדים השתלטו על נפשה ומנסה לרפא אותם. זאיה נמלטת להרים ומחביאה את התינוק שנולד לה מנג'יב. היא מגורשת מהכפר ותינוקה מת, בעקבות כך מנסה להתאבד, נכשלת ובורחת לקזבלנקה. שם מאמצת אותה מאדאם מנו (שרי צוריאל). נג'יב מגיע בעקבותיה למרוקו והם מתאחדים. בסרט שיחקו גם תומר רוסו, דן תורג'מן ואלון דהן.
בשנת 2000 שיחקה בסרטו של אורון אדר "שחרר את הנסיכה". הסרט מספר על שעשועון טלוויזיה נושא פרסים בהנחייתו של שכטר (ג'וליאנו מר). קרת מגלמת את דמותה של אלינור, המאהבת של שכטר שמשתתפת בשעשועון בתור נסיכה, ששבויה בתוך כלוב ומחכה למתמודד המוצלח שישחרר אותה מכלאה. במהלך הסרט אלינור בורחת לאהוב נעוריה רובי (מאור כהן). בסרט שיחקו גם ליאת גליק ושמעון מימרן.
ב-2004 שיחקה בסרטו של שמואל קלדרון "תגובה מאוחרת". בסרט קרת גילמה את דמותה של משוגעת בבית משוגעים. הסרט עוסק בהלם קרב ומככבים בו ליאור מילר, נינה קוטלר, שמואל וולף ושיש קולר.

חיים פרטיים

בן זוגה של קרת הוא הבמאי יואב גורפינקל, ולהם שני בנים. הזוג מתגורר בתל אביב.